30 torturerte lik ble funnet i plastsekker. Hva skjedde ved skolen i Gaza?
30 plastsekker ble funnet utenfor en skole nord i Gaza. Inni lå døde sivile. Aftenposten advarer mot sterke inntrykk i denne artikkelen.  En hjullaster rygger vekk fra en bygning. I skuffen har den minst fire svarte plastsekker. I sekkene ligger døde palestinere.  På bakken ligger det en haug med flere plastsekker. Videoer i sosiale medier skal vise det som er 30 døde palestinere. De ble funnet under en haug med søppel og bygningsrester like ved en skole i byen Beit Lahiya, nord i Gaza 31. januar.  Al Jazeera og flere andre medier melder at flere av likene skal ha vært bakbundet og hatt merker som kan tyde på at de var blitt torturert.  De døde ble funnet i et område på Nord-Gaza der Israel har gjennomført omfattende bakkeoperasjoner etter Hamas-angrepene 7.oktober i fjor.   Det palestinske utenriksdepartementet sier de har vitner som forteller om rene henrettelser, der sivile ble drept med bind for øynene og med armene bundet av israelske soldater. Det samme forteller vitner overfor Al Jazeera.  Videoen viser at flere av sekkene med likene er merket med merkelapper som har hebraisk tekst.  Nå ber Palestina om internasjonal hjelp for å få svar.   IDF benekter henrettelser Utenriksdepartementet sier de ønsker en internasjonal etterforskning av hendelsen de beskriver som en «massakre».  7. oktober sto Hamas, som styrer Gazastripen, bak en omfattende massakre mot sivile israelere. Nå vil Hamas at menneskerettighetsorganisasjoner skal komme dit for å dokumentere massegraven.  Al Jazeera-journalist Tareq Abu Azzoum sier til sin egen nettside at noen av likene var gjennområtne. Av enkelte var det bare skjelettet igjen. Det gjør det vanskelig å identifisere likene og mer krevende å få svar på hva som har skjedd. Aftenposten har vært i kontakt med det israelske militæret, IDF, og har oversendt posisjonsdata om den aktuelle skolen. De skriver i en epost at de «utvetydig benekter» alle anklager om henrettelser utført av israelske styrker. De skriver videre at IDF ikke har hatt operasjoner på stedet Aftenposten viser til.  Men geolokaliserte videoer viser at IDF har vært i området. Video av bundne menn tatt i nærheten I starten av desember ble det spredt en video som viste en gate fylt av flere titalls palestinske menn som satt på bakken med hendene bundet. De fleste hadde ikke mer enn undertøy på seg. Rundt dem sto bevæpnede, israelske soldater.  Lenger ned i gaten sto flere menn oppreist i kø foran et militærkjøretøy. Én av soldatene snakket til de anholdte mennene gjennom en ropert. Bildene ble tatt i Beit Lahiya. CNN har verifisert og geolokalisert videoen. Også Aftenposten har geolokalisert videoen.  Den er filmet bare 1,4 kilometer unna det som skal være skolen der søppelsekkene med likene ble funnet. IDF har gjennomført omfattende bakkeoperasjoner på Nord-Gaza de siste månedene.  Et bilde fra i fjor, tatt et annet sted, viser mer enn 50 fanger i undertøy. En video fra inne i Beit Lahiya viser fanger i undertøyet som blir fraktet bort i lastebiler. Det er ikke dokumentert noen direkte sammenheng mellom videoene av de fangede mennene og søppelsekkene ved skolen.  IDF selv har hevdet at videoen fra Beit Lahiya viser fangede Hamas-medlemmer. Men The Guardian skriver at mange av fangene er identifisert som sivile.  Det er også flere saker med anklager om at israelske soldater begår vold mot uskyldige. – Tusenvis av eldre drept Sent i januar åpnet FN-domstolen ICJ folkemord-sak mot Israel. Domstolen krever at Israel innfører hastetiltak for å beskytte sivile på Gaza. Israel har kalt alle anklager om folkemord for falske og et «forvrengt bilde» av virkeligheten. Sveits-baserte Euro-Mediterranean Human Rights Monitor publiserte i desember en rapport der flere vitnet om at israelske styrker har skutt og drept dusinvis av eldre palestinere på Gazastripen.  Organisasjonen skrev at over 1049 eldre menn og kvinne var blitt drept siden 7. oktober.  Israel har ikke kommentert denne rapporten.  Amnesty-advarsel om manglende konsekvenser I desember meldte FN at de hadde fått rapporter om at ubevæpnede palestinere var blitt skutt og drept foran familiene sine. En israelsk tjenesteperson avviste da påstandene.  Gazastripen er i praksis isolert fra omverdenen på grunn av blokade og den omfattende bombingen. Det er i liten grad blitt gjennomført systematisk etterforskning av mulige krigsforbrytelser på bakken, slik det er gjort med internasjonal bistand i Ukraina.  Amnesty advarte tirsdag om at Israel kan drepe hele familier uten å bli straffet for det. Ifølge helsemyndigheter på Gaza er over 28.000 palestinere drept på Gazastripen siden 7. oktober i fjor.
Det ble funnet 30 søppelsekker med døde palestinere utenfor skolen i Gaza. Flere tegn tyder på at de døde var torturert og henrettet av Israelske soldater. Palestina ber om internasjonal hjelp for å etterforske hendelsen.